Preşedintele ucrainean Volodimir Zelenski i-a dat duminică seară o replică dură Papei Francisc, care îndemnase Ucraina să aibă curajul de a ridica steagul alb şi de a negocia pacea.
Zelenski a arătat că, în războiul împotriva Rusiei, adevăraţii lideri spirituali sunt în prima linie şi îi ajută pe oameni cu rugăciuni, vorbe şi fapte, iar cei aflaţi la 2.500 de kilometri distanţă – aluzie la Vatican – nu pot emite pretenţii de a media virtual "între cineva care vrea să trăiască şi cineva care vrea să te distrugă", relatează News.ro.
"Când răul rusesc a început acest război, la 24 februarie, toţi ucrainenii s-au ridicat pentru a se apăra: creştini, musulmani, evrei, toată lumea.
Mulţumesc fiecărui capelan ucrainean care se află în armată, în forţele de apărare. Ei sunt în prima linie. Ei protejează viaţa şi umanitatea. Ei ne sprijină cu rugăciuni, vorbe şi fapte. Aceasta este ceea ce este biserica – cu oamenii. Şi nu la două mii şi jumătate de kilometri distanţă, undeva unde să medieze virtual între cineva care vrea să trăiască şi cineva care vrea să te distrugă", a declarat Zelenski în discursul video de duminică.
"În Ucraina, au existat mulţi pereţi cândva albi ai caselor şi bisericilor care acum sunt arşi şi zdrobiţi de obuzele ruseşti. Iar acest lucru vorbeşte foarte elocvent despre cine trebuie să se oprească pentru ca războiul să se oprească", a conchis Zelenski.
Într-un interviu acordat televiziunii publice elveţiene RTS,de la începutul lunii februarie şi difuzat sâmbătă, Papa Francisc, întrebat despre situaţia din Ucraina, a îndemnat Kievul să nu îi fie "ruşine să negocieze, înainte ca lucrurile să se înrăutăţească".
"Cred că cei mai puternici sunt cei care văd situaţia, se gândesc la popor şi au curajul de a ridica steagul alb şi de a negocia", a afirmat suveranul pontif.
Ministrul de externe al Ucrainei, Dmitro Kuleba, îi dăduse deja, la rândul său, o replică tăioasă. "Steagul nostru este galben-albastru.
Este steagul pentru care trăim, murim şi triumfăm. Nu vom ridica niciodată un alt drapel", a răspuns şeful diplomaţiei ucrainene, Dmitro Kuleba, într-un mesaj publicat duminică pe X.
În discursul transmis compatrioţilor săi, duminică seara, Zelenskli a spus că a vorbit mai bine de o oră cu Emmanuel Macron.
Preşedintele francez a generat critici, după ce a declarat că nu ar trebui exclusă posibilitatea trimiterii de trupe occidentale în Ucraina.